text: Mor til fem-årig kvæstet
  22 marts 2011 kl. 20.28
  En 35-årig kvinde fra Nørre Nebel blev tirsdag aften kvæstet ved en solo-ulykke på Nymindegabvej mellem Outrup og Nørre Nebel. Hendes barn på fem år slap uskadt.
  Kvinden kom kørende i VW Passat i nordlig retning, da bilen kom ud i rabatten. Hun mistede herredømmet over bilen, og den rullede rundt flere gange.
  Kvinden blev fastklemt i bilen, og hun måtte skæres fri. Hun har formentlig fået indre blødninger i maven.
  Hendes søn slap tilsyneladende fra ulykken uden kvæstelser.
  